CELEX: 62008TN0457
Language: lv
Date: 2008-10-10 00:00:00
Title: Lieta T-457/08: Prasība, kas celta 2008. gada 10. oktobrī — Intel /Komisija

22.11.2008   
            
            
               LV
            
            
               Eiropas Savienības Oficiālais Vēstnesis
            
            
               C 301/60
            
         Prasība, kas celta 2008. gada 10. oktobrī — Intel/Komisija
   (Lieta T-457/08)
   (2008/C 301/99)
   Tiesvedības valoda — angļu
   Lietas dalībnieki
   
      Prasītāja: Intel Corp., Wilmington (Amerikas Savienotās Valstis) (pārstāvji — N. Green QC un K. Bacon, Barrister)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt lēmumus;
            
         
               —
            
            
               pagarināt termiņu Intel atbildes uz papildu paziņojuma par iebildumiem (PPI) iesniegšanai uz 30 dienām, sākot no dienas, kad Intel būs pieejami visi attiecīgie sūdzības iesniedzēja dokumenti;
            
         
               —
            
            
               piespriest Komisijai atlīdzināt visus tiesāšanās izdevumus.
            
         Pamati un galvenie argumenti
   Ar šo prasības pieteikumu prasītāja atbilstoši EKL 230. pantam vēlas panākt, lai tiktu atcelts uzklausīšanas amatpersonas 2008. gada 15. septembra lēmums, kas saskaņā ar Komisijas Lēmuma Nr. 2001/462/EK (1) 10. pantu pieņemts lietā COMP/C-3/37.990 — Intel saistībā ar EKL 82. panta piemērošanas procedūru, kā arī Konkurences komisāra lēmumu, kas pieņemts 2008. gada 6. oktobrī vai ap šo datumu. Apstrīdētie lēmumi attiecas uz Komisijas atteikumu iegūt, it īpaši no sūdzības iesniedzēja attiecīgajā lietā, noteiktus dokumentālos pierādījumus, kas, kā apgalvo prasītāja, tieši attiecas uz apgalvojumiem, ko Komisija izteikusi PPI. Uzklausīšanas amatpersona arī ir noraidījusi Intel argumentu, ka tā nevar sniegt pienācīgu atbildi uz PPI, ja tai nav pieejas šiem dokumentiem, un atteikusies pagarināt termiņu Intel atbildes uz PPI sniegšanai.
   Prasītāja savu prasījumu pamatojumam izvirza divus pamatus.
   Pirmkārt, prasītāja apgalvo, ka šie lēmumi satur kļūdas tiesību piemērošanā un ka termiņš tās atbildes uz PPI sniegšanai nevar sākties, pirms lietas materiāli nav pilnīgi; pretējā gadījumā uzņēmums nevarētu efektīvi īstenot savas tiesības uz aizstāvību.
   Otrkārt, prasītāja apgalvo, ka apstrīdētie lēmumi ir acīmredzami nelikumīgi, jo ar tiem Komisijai tiek ļauts turpināt izmeklēšanu, kas ir diskriminējoša un neobjektīva un liedz prasītājai īstenot savas tiesības uz aizstāvību. Prasītāja apgalvo, ka ar to tiek pārkāpts labas pārvaldības princips, saskaņā ar kuru Komisijai savs lēmums jābalsta uz visu pieejamo faktisko un tiesību informāciju, kura var ietekmēt lietas iznākumu.
   
      (1)  Komisijas 2001. gada 23. maija Lēmums par uzklausīšanas amatpersonu darba uzdevumiem dažos tiesas procesos par konkurenci, OV L 162, 21. lpp